Onlangse gebeure bevestig vryheidstrewe in talle lande | Maroela Media
'n Vrou laat haar dogter toe om haar stembriefie in die stembus te gooi tydens die Katalaanse streeksverkiesing by 'n stemlokaal in Barcelona, Spanje. (Foto: Santi Palacios, AP)
'n Hele aantal gebeure oor die wêreld heen die afgelope maand of wat, het weer bevestig dat die strewe na selfbeskikking nie maklik geblus word nie. Terwyl die meeste regerings met onrustige minderhede en internasionale instellings soos die Europese Unie die vlam van vryheid probeer blus, is daar heelwat aanduidings dat in plekke soos Skotland, Katalonië, Bosnië en Suid-Tirool selfbeskikkingsbewegings steeds baie sterk is.
In Skotland is daar toenemend stemme wat opgaan vir 'n tweede onafhanklikheidsreferendum. 'n Onlangse onafhanklikheidsoptog in Edinburg het baie meer mense as verwag gelok en by die Skotse Nasionale Party se pas afgelope konferensie was daar ook 'n sterk gevoel dat Skotte weer 'n kans moet kry om oor onafhanklikheid te stem. Die huidige Brexit-krisis en die chaos in Theresa May se regering, gee momentum aan die onafhanklikheidsbeweging in Skotland.
In België is doodkry min vir die Vlaamse vryheidsbeweging. Terwyl die regse Vlaams Belang 'n paar jaar gelede byna uitgewis is, het die party in Sondag se munisipale verkiesings 'n sterk groei in steun beleef. Daarmee saam ook die nasionalistiese, maar meer gematigde Nuwe Vlaamse Alliansie het meer as 50% van kiesers in talle Vlaamse munisipaliteite vir partye wat ten gunste van 'n onafhanklike Vlaandere is, gestem. Waar die slagspreuk, België Bars! 'n paar jaar gelede byna uitgedoof is, het die naweek se verkiesing gewys dat die vryheidstrewe in Vlaandere steeds lewendig is.
In Suid-Tirool, die semi-outonome Duitssprekende provinsie in die noorde van Italië, vind daar eerskomende Sondag 'n streeksverkiesing plaas en alle aanduidings is dat pro-onafhanklikheidspartye weer goed gaan doen.
Bosnië-Herzegowina is 'n baie interessante land in die Balkan in Oos-Europa. Dit is 'n oorblyfsel van die opbreek van Joego-Slawië in 1991 en bestaan uit drie etnisiteite naamlik Bosniërs, Serwiërs en Kroate. Die drie groepe is ook onderskeidelik Moslems, Ortodokse Christene en Katolieke. Sedert 1991 het dit duidelik geword dat hierdie drie groepe onversoenbaar binne een land is. Tydens verkiesings, verkies die burgers van Bosnië drie presidente uit die drie bevolkingsgroepe wat dan elkeen 'n twee jaar termyn dien. Tydens die onlangse verkiesing op 7 Oktober het die Serwiese bevolking van Bosnië vir Milorad Dodik as hul president verkies. Dodik is uitgesproke ten gunste van die losbreek van die Serwiese deel van Bosnië.
Terwyl die vryheidsbeweging in Katalonië na verlede jaar se onafhanklikheidsreferendum ernstig onderdruk is, is dit duidelik dat die beweging weer hergroepeer en gereed maak om die stryd om vryheid van Spanje voort te sit. Tydens die onlangse eenjaarherdenking van die onafhanklikheidsreferendum het duisende Katalane weer aan openbare betogings deelgeneem.
Ook in lande in Afrika, Suid-Amerika en die Midde-Ooste is daar verskeie selfbeskikkingsbewegings aan die werk. Hoewel daar min rede is om te glo dat Skotland, Katalonië, Suid-Tirool of die Serwiese Republiek van Srpska in Bosnië-Herzegowina binnekort onafhanklik gaan word, is dit duidelik dat selfbeskikking in 'n globalistiese wêreld nie minder belangrik raak nie, maar dat die uitdagings wat globalisme skep, juis tot die opkoms van meer selfbeskikkingsbewegings aanleiding gee.
Jerry en jou oplossing is seker om te versoen met jou lot.
Jaco, Sebastiaan, FrancoisvRvO en ander wat die selfbeskikking orreltjie draai (met respek) weet dat die enigste manier is, om soos die Groot Trek van ouds, fisies in te spring en die selfstandige dorpies self te ontwikkel. Dit gaan lei tot selfbeskikking want die S.A politieke toestand moet nog deur die afrika siklus gaan . Afrika siklus soos ondervind deur Zim, en die res. Intussen moet ons enklawes gebou en bewerk word want niks is verewig nie.
Baie, baie interressante artikel dankie.
Hier is nou geen humor in nie. Die wat meen selfbeskikking sal soos n ryp appel in ons skote val sal eenvoudig moet besef om selfbeskikking te bekom sal baie harde werk, swaarkry , armoede en tye van vernedering, en baie onbillike teenstand kom. Maar dit moet ten alle koste, want dit is al manier hoe ons weer vry kan wees en LEEF.
Ek versoen myself met die idee dat "soort soek soort". Dit is veral in tye van nood en wanneer die mens se oorlewingsdrang begin inskop dat mense outomaties saam groepeer teen n gemeenskaplike bedreiging of vyand. Die voorbeelde in die skrywe van selfbeskikking oorsee het almal dit in gemeen dat mense eers groepeer en dan selfbeskikking bewerkstellig. In SA word dit anders gedoen. Hier is dit eers selfbeskikking met n verskuilde agenda om mense uiteindelik met geen ander keuse te laat as om te groepeer en laer te trek. Die ANC staat is bewus hiervan en sal hierdie weerstandsagenda met… Lees meer »